Oikeusministeriö	
Oikeushallinto-osasto	
PL 25	
	
00023 VALTIONEUVOSTO	
	
Lausuntopyyntö 23.11.2007 OM 8/31/2007

LAUSUNTO TYÖRYHMÄMIETINNÖSTÄ 2007:12

	Työryhmän esittämin tavoin tarve muodostaa nykyistä suurempia käräjäoikeuksia on perusteltu. Tämän tavoitteen saavuttamiseksi ei kuitenkaan tulisi vähentää käräjäoikeuksien toimipaikkoja harvaan asutuilla syrjäseuduilla siinä määrin kuin työryhmä esittää. Nurmeksen käräjäoikeuden väestöpohja on tosin noin 31.000 asukasta, mutta käräjäoikeuden asiamäärä ei kuitenkaan ole merkittävästi vähentynyt asukasluvun vähentyessä. Maantieteelliset etäisyydet ja liikenneyhteydet tulisi ottaa huomioon arvioitaessa pysyvien sivutoimipisteiden tarvetta. Nurmeksessa tulisi säilyttää pysyvä sivukanslia ja Lieksassa istuntopaikka. Maantieteellinen etäisyys ehdotetun pääkanslian sijaintipaikkaan Joensuuhun on Nurmeksesta noin 130 kilometriä ja Lieksasta noin 90 kilometriä. Lieksan ja Nurmeksen välinen etäisyys on noin 55 kilometriä. Toimivaa julkista liikennettä Nurmeksesta ja Lieksasta Joensuuhun tai Lieksasta Nurmekseen ei juurikaan ole. 

	Mikäli Nurmekseen jäisi vain istuntopaikka ja Lieksaan ei edes istuntopaikkaa, asiointi käräjäoikeuden pääkansliaan Joensuuhun vaikeutuisi huomattavasti. Vaikka henkilökohtaisen asioinnin tarve onkin vähenemässä, on kuitenkin esimerkiksi suuressa osassa rikosasioita vastaajan henkilökohtainen läsnäolo välttämätöntä. Vastaajien mahdollisuus saapua henkilökohtaisesti yli 100 kilometrin päähän on vaikeaa heikon julkisen liikenteen ja vastaajien usein huonon taloudellisen tilanteen vuoksi. Istuntoja jouduttaisiin peruuttamaan todennäköisesti nykyistä enemmän. Lisäksi muut oikeuspalvelut paikkakunnalla tulisivat siirtymään lähemmäs käräjäoikeuden pääkansliapaikkaa. Näin ollen oikeuspalvelujen saatavuus Nurmeksessa ja Lieksassa vähenisi ja oikeudenkäyntien kustannukset asianosaisille tulisivat kasvamaan entisestään. Lieksan istuntopaikan säilyttämistä puoltaa myös se, että toimitiloissa on kiinteät äänityslaitteet sekä verkkoyhteys. 

	Sivukanslian säilyminen olisi erittäin tärkeää myös käräjäoikeuden henkilökunnan kannalta. Päivittäinen työmatka Joensuuhun on aivan liian pitkä eikä kaikkien osalta muutto Nurmeksesta Joensuuhun ole mahdollista.

	Työryhmän jäsen Sakari Laukkanen on ilmaissut eriävän mielipiteensä työryhmän mietintöön. Laukkasen perustelut sivukanslioiden lukumääristä ja sijaintipaikoista ovat saman suuntaiset kuin edellä esitetty. 

	Laamanni		Heli Suurpalo